V prejšnjem poročilu Komisije o izvajanju njenih prenesenih pooblastil je bilo med drugim navedeno, da so Češka, Latvija, Poljska, Romunija, Slovenija in Slovaška uporabile možnost odstopanja iz člena 7(3) direktive o OEEO, da bi odložile doseganje stopnje zbiranja, ki jo je treba doseči od leta 2019, do datuma po lastni izbiri, ki je najpozneje 14. avgusta 2021. Tudi Bolgarija, Litva in Malta so uporabile to možnost odstopanja.

V obdobju, ki ga zajema to poročilo, Komisija iz spodaj pojasnjenih razlogov ni uporabila nobenega od prenesenih pooblastil, ki so ji bila podeljena na podlagi direktive o OEEO.

Komisija je 18. aprila 2017 Evropskemu parlamentu in Svetu predložila poročilo o izvajanju pooblastila za sprejemanje delegiranih aktov v skladu z direktivo o OEEO. V skladu členom 20(2), tretji stavek, je bil prenos pooblastila samodejno podaljšan za nadaljnjih pet let, tj. do 13. avgusta 2022. Komisija v skladu s členom 20(2), drugi stavek, Evropskemu parlamentu in Svetu predloži to poročilo, da bi predstavila svoje dejavnosti v zvezi z izvajanjem pooblastila za sprejemanje delegiranih aktov v tem obdobju.

·prilagoditve Prilog IV, VII, VIII in IX znanstvenemu in tehničnemu napredku, kot je določeno v členu 19.

Direktiva 2012/19/EU Evropskega parlamenta in Sveta z dne 4. julija 2012 o odpadni električni in elektronski opremi (v nadaljnjem besedilu: direktiva o OEEO) določa pravila o ravnanju z OEEO z namenom prispevanja k trajnostni proizvodnji in potrošnji s prednostnim preprečevanjem OEEO in poleg tega s ponovno uporabo, recikliranjem in drugimi oblikami predelave takih odpadkov, da se zmanjša odlaganje odpadkov ter prispeva k učinkoviti rabi virov in pridobivanju dragocenih sekundarnih surovin.

V prejšnjem poročilu je bilo ugotovljeno, da ni bilo nobenega utemeljenega razloga v smislu posebnih okoliščin, ki bi zahteval sprejetje delegiranega akta z nadaljnjimi prehodnimi ureditvami.

Kot je bilo napovedano, je Komisija državam članicam zagotovila podporo in smernice, tako da jim je pomagala pri reševanju morebitnih težav pri doseganju njihovih ciljev, in sicer z usmerjeno pobudo spodbujanja skladnosti, podprto s študijo, izvedeno v obdobju 2016–2017. Cilj je bil zlasti pridobiti pregled nacionalnih praks v zvezi z ravnanjem z OEEO ter oceniti izvajanje in uspešnost držav članic v zvezi z direktivo o OEEO. Opredeljeni so bili ključni dejavniki in ovire pri doseganju ciljev ter dobre prakse, da bi se omogočila medsebojno učenje in nadaljnji razvoj politik in praks na področju OEEO na ravni držav članic.

V zvezi s stopnjami zbiranja za leto 2019 je treba upoštevati, da države članice v skladu s členom 16(6) direktive o OEEO podatke za navedeno leto sporočijo v 18 mesecih po koncu leta poročanja, tj. do konca junija 2021. Komisija v času priprave tega poročila od držav članic še ni prejela celotnega sklopa uradno sporočenih podatkov o stopnjah zbiranja OEEO za leto 2019.

Komisija ugotavlja, da tudi v sedanjem obdobju, ki ga zajema to poročilo, ni bilo posebnih okoliščin, zaradi katerih bi bilo treba sprejeti delegirani akt s prehodnimi prilagoditvami, da bi se odpravile težave, s katerimi se soočajo države članice pri upoštevanju stopenj zbiranja, določenih v direktivi o OEEO, zlasti stopenj zbiranja, ki se uporabljajo od leta 2019 naprej.

3.2 Sprememba Priloge VII, člen 8(4)

Priloga VII se nanaša na selektivno obdelavo za materiale in sestavne dele OEEO.

Člen 8(4) Direktive o OEEO na Komisijo prenaša pooblastilo za spremembo Priloge VII z namenom, da se vključijo druge tehnologije obdelave, ki zagotavljajo najmanj enako raven varstva zdravja ljudi in okolja.

Komisija v obdobju, ki ga zajema to poročilo, ni ugotovila potrebe po kakršnem koli ukrepu, ki bi privedel do spremembe Priloge VII.

Komisija je v zvezi z vprašanjem iz navedene priloge med decembrom 2018 in novembrom 2020 izvedla študijo z naslovom Study on quality standards for the treatment of WEEE (študija o standardih kakovosti za obdelavo OEEO), vključno s poglobljenimi posvetovanji z deležniki. V navedeni študiji so bile med drugim predlagane spremembe vpisov na seznam snovi, zmesi in sestavnih delov, ki jih je treba odstraniti iz ločeno zbrane OEEO, kot je določeno v Prilogi VII, glede na nove znanstvene dokaze v zvezi z nevarnimi sestavnimi deli, materiali ali snovmi v OEEO in ob upoštevanju sedanjih tehnologij obdelave. Študija je bila izvedena v širšem okviru možnega nadaljnjega razvoja in usklajevanja zahtev glede obdelave OEEO, tudi na podlagi pooblastila iz člena 8(5) direktive o OEEO. Trenutno poteka nadaljnja ocena povezanih gospodarskih, okoljskih in družbenih vplivov, nadaljnji ukrepi na tej podlagi pa lahko vključujejo spremembo Priloge VII, o kateri trenutno ni mogoče odločati ločeno.

3.3 Merila za ocenjevanje enakovrednih pogojev za obdelavo OEEO zunaj EU, člen 10(3)

V skladu s členom 10(2) Direktive o OEEO se OEEO, izvožena iz Unije, upošteva kot prispevek k izpolnjevanju obveznosti in ciljev iz člena 11 samo, če lahko izvoznik v skladu z uredbama (ES) št. 1013/2006 in (ES) št. 1418/2007 o pošiljkah odpadkov dokaže, da se je obdelava izvedla pod pogoji, ki so enakovredni zahtevam iz te direktive. Člen 10(3) zahteva, da Komisija sprejme delegirane akte o določitvi podrobnih pravil, ki dopolnjujejo pravila iz člena 10(2), zlasti merila za ocenjevanje enakovrednih pogojev za obdelavo OEEO zunaj EU.

Poleg razvoja iz prejšnjega poročila je Komisija v okviru študije o standardih kakovosti za obdelavo OEEO izvedla posodobitev predhodne študije iz leta 2013, namenjene opredelitvi in primerjavi morebitnih možnosti za ocenjevanje in dokumentacijo enakovrednih pogojev za obdelavo ter zagotovitvi priporočil za najboljše možnosti politik. To je vključevalo posvetovanje z deležniki. Poleg tega Komisija trenutno pregleduje uredbo o pošiljkah odpadkov in v tem okviru se preučujejo merila, povezana z ocenjevanjem enakovrednih pogojev za obdelavo odpadkov zunaj EU.

Komisija med drugim ob upoštevanju trenutnega dela ni sprejela delegiranega akta na podlagi člena 10(3) direktive o OEEO. Vendar v okviru politik EU o okolju, surovinah in krožnem gospodarstvu s tem povezani ukrepi ostajajo prednostna naloga in se bodo še naprej ocenjevali skupaj s predlogi v okviru revizije uredbe o pošiljkah odpadkov.

3.4 Prilagoditev prilog IV, VII, VIII in IX znanstvenemu in tehničnemu napredku, člen 19

Priloga IV se nanaša na neizčrpen seznam EEO, ki je uvrščena v kategorije EEO; Priloga VII se nanaša na selektivno obdelavo za materiale in sestavne dele OEEO; Priloga VIII opredeljuje tehnične zahteve za mesta za skladiščenje in obdelavo OEEO, Priloga IX pa predstavlja znak za označevanje EEO.

Komisija v obdobju, ki ga zajema to poročilo, ni sprejela ustreznih delegiranih aktov za prilagoditev zgoraj navedenih prilog znanstvenemu in tehničnemu napredku.

Kar zadeva prilogi VII in VIII, kot sta navedeni zgoraj, so v študiji o standardih kakovosti za obdelavo OEEO, ki je bila izvedena za Komisijo, med predlaganimi možnostmi opredeljene posebne zahteve, ki bi lahko bile vključene v ti prilogi, da bi ju prilagodili znanstvenemu in tehničnemu napredku. Te vključujejo zahteve za obdelavo več vrst OEEO, ki se v zadnjih letih pojavljajo v vse večjih količinah, kot so fotonapetostni paneli, oprema za klimatizacijo, prikazovalniki z ravnim zaslonom, hladilniki z vakuumskimi izolacijskimi ploščami ali OEEO, ki vsebuje litijske akumulatorje, ki pa niso vključeni v navedeni prilogi, ker teh vrst odpadkov v preteklosti ni bilo.

Komisija trenutno nadalje ocenjuje te in druge možnosti v okviru morebitnega nadaljnjega razvoja in usklajevanja standardov za obdelavo OEEO v okviru zgoraj opredeljene nadaljnje ocene.